ใช้เวลาช่วง 8 เดือนก่อนการเลือกตั้งเร่งดำเนินแผนงานปฏิรูปต่างๆ ให้เป็นรูปธรรม
ผู้ช่วยโฆษกประจำสำนักนายกรัฐมนตรี เผย นายกรัฐมนตรี มีข้อห่วงใยและสั่งการหน่วยงานต่างๆ ใช้เวลาช่วง 8 เดือนก่อนการเลือกตั้งเร่งดำเนินแผนงานปฏิรูปต่างๆ ให้เป็นรูปธรรม

พันเอกหญิง ทักษดา สังขจันทร์ ผู้ช่วยโฆษกประจำสำนักนายกรัฐมนตรี เปิดเผยว่า ในการประชุมคณะรัฐมนตรี วันนี้ 10 ก.ค.256 นายกรัฐมนตรี มีข้อสั่งการว่าในช่วงระยะเวลาที่เหลือก่อนการเลือกตั้งอีกประมาณ 8 เดือน ขอให้ข้าราชการและหน่วยงานของรัฐดำเนินการในเรื่องต่างๆ ที่สำคัญและมีผลงานให้ประชาชนเห็นเป็นรูปธรรมประมาณ 10 เรื่อง ได้แก่ เรื่องการปฏิรูปตรวจ  การปฏิรูปการศึกษา  การจัดที่ดินทำกินให้ราษฎรในพื้นที่ต่างๆ  การบริหารจัดการขยะทั่วประเทศ ซึ่งย้ำว่าบริหารจัดการขยะทั่วประเทศที่จะต้องมีกระบวนการบริหารจัดการขยะที่ถูกกฎหมายทั้งหมด  การบริหารระบบราชการ เน้นย้ำให้ ก.พ. และ ก.พ.ร. ดูแนวทางการปรับย้ายข้าราชการ การโยกย้ายข้าราชการ รวมถึงการบรรจุลูกจ้างและพนักงานราชการจะต้องเป็นธรรมและชัดเจน รวมถึงต้องให้มีรายได้เพียงพอต่อการเลี้ยงชีพ ขณะเดียวกันยังเน้นย้ำการลดจำนวนข้าราชการลงนับตั้งแต่วันนี้เป็นต้นไป  การบริหารจัดการภัยพิบัติต่างๆ ที่ให้มีการจัดระเบียบเครื่องมือบรรเทาสาธารณภัยและอุกภัยต่างๆ ที่จะต้องวางแนวทางช่วยเหลือให้เชื่อมโยงกับภาคเอกชน รวมถึงการส่งคืนเครื่องมือต่างๆ จะต้องอยู่ในสภาพเดิม  การบริหารจัดการน้ำ ซึ่งขอให้ดำเนินการแผนระยะสั้นให้เป็นรูปธรรมก่อน  ขอให้มีการรวบรวมโครงการต่างๆ ในแต่ละพื้นที่เพื่อนำเสนอนายกรัฐมนตรี และเรื่องการเตรียมการรองรับสังคมผู้สูงอายุ โดยให้มีการเตรียมการให้พร้อม เพื่อให้ผู้สูงอายุอยู่ในสังคมได้อย่างมีเกียรติมีศักดิ์ศรี